b'\n_START_ARTICLE_\nMon pire cauchemar\n_START_SECTION_\nJuoni\n_START_PARAGRAPH_\nYl\xc3\xa4luokkainen, menestynyt taidekauppias Agathe (Isabelle Huppert) asuu aviomiehens\xc3\xa4 Fran\xc3\xa7oisin (Andr\xc3\xa9 Dussollier) ja poikansa Adrienin (Donatien Suner) kanssa luksusasunnossa Pariisin hienostoalueella. Agathe ja Fran\xc3\xa7ois ovat olleet vuosia avioliitossa, mutta rakkauden sijaan he ovat yhdess\xc3\xa4 vain tottumuksesta. Heid\xc3\xa4n el\xc3\xa4m\xc3\xa4ns\xc3\xa4 k\xc3\xa4\xc3\xa4ntyy yl\xc3\xb6salaisin, kun heid\xc3\xa4n asuntoaan tulee remontoimaan pirte\xc3\xa4 belgialainen remonttimies Patrick (Beno\xc3\xaet Poelvoorde), jonka poika Tony (Corentin Devroey) on l\xc3\xa4heinen yst\xc3\xa4v\xc3\xa4 Adrienin kanssa. Fran\xc3\xa7ois oli palkannut h\xc3\xa4net, ettei t\xc3\xa4m\xc3\xa4 menet\xc3\xa4 poikansa huoltajuutta ty\xc3\xb6tt\xc3\xb6myytens\xc3\xa4 takia. Patrick osaa olla oikea maanvaiva, mutta h\xc3\xa4nen huolettomat ja vaatimattomat k\xc3\xa4yt\xc3\xb6stavat tarttuvat my\xc3\xb6s h\xc3\xa4nen ty\xc3\xb6nantajiinsa. Kun Fran\xc3\xa7ois j\xc3\xa4tt\xc3\xa4\xc3\xa4 Agathen, Agathe ottaa Patrickin ja Tonyn asumaan h\xc3\xa4nen ja Adrienin luokse. Pian Agathe ja Patrick, kaksi yksinhuoltajaa, luovat syvemm\xc3\xa4n suhteen toistensa kanssa.\n_START_SECTION_\nTuotanto\n_START_PARAGRAPH_\nMon pire cauchemarin kuvaukset alkoivat Pariisissa 23. elokuuta ja p\xc3\xa4\xc3\xa4ttyiv\xc3\xa4t 30. marraskuuta 2010. Elokuva kuvattiin Pariisissa ja sen l\xc3\xa4hialueilla sek\xc3\xa4 Belgiassa, jossa kuvaukset kestiv\xc3\xa4t kolme p\xc3\xa4iv\xc3\xa4\xc3\xa4. Elokuvan budjettina oli 11,2 miljoonaa euroa, ja sen tuotantoyhti\xc3\xb6in\xc3\xa4 olivat Path\xc3\xa9, Cin\xc3\xa9@, Entre Chien et Loup, M6 Films, Maison de Cin\xc3\xa9ma, F.B. Productions, Art\xc3\xa9mis Productions ja Radio T\xc3\xa9l\xc3\xa9vision Belge Francophone. Mon pire cauchemarin teaser julkaistiin 4. hein\xc3\xa4kuuta 2011 ja virallinen traileri 5. elokuuta 2011.\n_START_SECTION_\nJulkaisu ja vastaanotto\n_START_PARAGRAPH_\nMon pire cauchemarin Ranskan ensi-ilta oli Angoul\xc3\xaamen ranskankielisten elokuvien elokuvajuhlilla 27. elokuuta 2011 ja Belgian Gentin elokuvajuhlilla 18. lokakuuta 2011. Elokuva sai maanlaajuiset teatteriensi-iltansa Ranskassa ja Belgiassa 9. marraskuuta 2011. Mon pire cauchemarin teatterilevitt\xc3\xa4jin\xc3\xa4 olivat Ranskassa Path\xc3\xa9 Distribution ja Belgiassa Alternative Films. Elokuva ker\xc3\xa4si Ranskassa teatterikierroksensa aikana 766 894 katsojaa ja tuotti 6 364 190 dollarin lipputulot. Belgiassa elokuva tuotti 819 065 dollaria. Maailmanlaajuisesti Mon pire cauchemar tuotti 7 115 988 dollarin lipputulot._NEWLINE_Mon pire cauchemar on saanut elokuvakriitikoilta l\xc3\xa4hinn\xc3\xa4 sekalaisen vastaanoton. Rotten Tomatoes -sivuston mukaan 64% kriitikoista on antanut elokuvalle positiivisen arvosanan 5,9/10 keskiarvolla. Ker\xc3\xa4ys perustuu 11 arviointiin. 606 k\xc3\xa4ytt\xc3\xa4j\xc3\xa4st\xc3\xa4 27% on antanut elokuvalle positiivisen arvosanan 2,8/5 keskiarvolla. Metacritic-sivuston mukaan kahdeksan arvostelun perusteella elokuva on saanut 52 pistett\xc3\xa4 sadasta mahdollisesta. Mon pire cauchemar oli ehdokkaana eri elokuvajuhlilla yhteens\xc3\xa4 yhteentoista eri palkintoon vuosina 2011\xe2\x80\x932012._NEWLINE_Mon pire cauchemar julkaistiin Ranskassa DVD:lle ja blu-raylle 14. maaliskuuta 2012.'